  Майя Бывальцева 2-тӥ гудырикошконэ 18 часысен Ижкарысь Кызьпу арамаын «Виль» шулдыръяськон ортчоз, со сярысь ивортэ Удмуртиысь йӧскалык политикая министерстволэн пресс-службаез. «Удмурт Элькунын Россия Федерацилэсь кун йӧскалык политиказэ, Удмурт Элькунлэсь «Этносоциальное развитие и гармонизация межэтнических отношений»  кун программазэ быдэсъян улсын, удмурт калыклэсь йӧскалык лулчеберетсэ но кылзэ утён, дышетон но азинтон луонлыкъёсты умоятон, Удмурт Элькунын этнополитикая югдурез огсыр возьыны луонлыкъёс кылдытон вылысь удмурт лулчеберетъя «Дэмен»огазеяськон Удмурт Элькунысь Йӧскалык политикая министерство юрттэмен 2-тӥ гудырикошконэ 18 часын Ижкарысь Кызьпу арамаын «Виль» йӧскалык шулдыръяськон ортчытоз», — верамын ивортонын. Ужрад удмурт лулчеберетэз карын пыӵатон, Удмуртиын улӥсь калыкъёсты удмуртъёслэн сям-йылолъёсынызы тодматон вылысь радъяське. «Виль» шулдыръяськонын вылӥ кужымъёсты узыр емышъёс понна тау каро. Сяме пыӵамъя, шулдыръяськон нерге ӝукез, бакча сиёнъёсты но емышъёсты вӧсянэн кутскоз. Собере вузкарон, шудон, пӧраськон площадкаос ужалозы, тужгес бадӟым емышез быръёзы. Фольклор коллективъёс но эстрадаысь артистъёс концерт возьматозы, соос пӧлын Геннадий Кузнецов, Иван Котельников, Алёна Тимерханова, Андрей Корнилов, «Задор мылкыд», «Ӟардон» но «Эшъёс» ансамбльёс. Чакланъёсъя, шулдыръяськонэ 1 сюрс 500 пала адями пыриськоз. Тегъёс: Лулчеберет Ижкар Удмуртия йӧскалыклулчеберет удмуртъёс праздникъёс йӧскалыкполитикаяминистерство  